Concert dal mais: "Insatge dal pli gail"

Da David Truttmann

La Rumantschia è preschenta a la Expo.02. E quai cun musica, film e litteratura. PUNTS cusseglia surtut dad ir a guardar e tadlar ils 29 da zercladur a Biel/Bienna il "Festival da Musica rumantscha", e da quel en special il concert da la saira: "Prisas-reprisas-surprisas" the famous rumantsch all star cover revue. Da la partida vegnan ad esser divers/as exponents/as da la scena da musica rumantscha: da Corin Curschellas enfin Thomas Cathomen, da Linard Bardill enfin Maconga, da Gioni Fry enfin Elmar Deflorin ed anc blers/as auters/ras (guarda program). PUNTS ha discurrì cun il bab e directur artistic da quel program special, cun Benedetto Vigne.

PUNTS: Suenter il success da l'onn passà als Dis da litteratura a Domat, datti ussa a l'Expo.02 la segunda ediziun da "Prisas-reprisas-surprisas". Vegn quel concert er questa giada ad esser "cool e sexy"?
Benedetto Vigne: (ria) Jau sper natiralmain ch'el vegnia puspè cool e sexy. Igl è dentant grev da dar in giudicat en ordavant. Quai dependa da l'atmosfera da quella saira. I sto dar in fil magic tranter ils/las musicists/as ed il public. Nus pruvain dentant da far noss pussaivel. Per mai èsi impurtant ch'i possia insumma capitar insatge uschia.

Voss program era vegnì descrit suenter ils dis da litteratura: "Ina saira da Benni Vigne, cun Benni Vigne, per Benni Vigne." Tge dis da quai?
Quai era stà in zichel surfatg. Natiralmain che jau sun il motor davos l'entira chaussa. Ma "per Benni Vigne" - quai è sco sche jau faschess in "Gewichse". E quai n'è absolutamain betg il cas. Il project è adina vegnì purtà da tuts. La collavuraziun da tuttas e tuts, quai ha bunamain gia la dimensiun d'in act d'amur. La mancanza da concurrenza e da ierarchia, quai era stà in dals facturs impurtants da Domat.

E tuttina es Ti ussa directur artistic da quest di da musica rumantscha. Tge è atgnamain stada ed è anc adina Tia lavur?
L'emprim aveva jau da contactar ils participants, motivar anc in per novs. Alura tscherner chanzuns, empruvar da far ina sort coaching en la tscherna da chanzuns, discutar cun la gruppa tge pussaivladads che nus avain. Cun quai che nus avain ca. 2/3 novas chanzuns hai dà puspè magari blera lavur da translaziun.

Pertge fas insumma tut questa lavur?
Per gust ed entusiassem. E lura datti in per auters elements. Cur che nus avain organisà il program per Domat, era quai simplamain ina idea. Simplamain vesair tge che nascha ordlonder. Da rimnar tut ils exponents da la scena da musica rumantscha e da far ina revue, quai era ina veglia visiun da mai. Dasperas datti schon er anc auters arguments. Per exempel datti ina tscherta subversivitad en l'entira chaussa. Dad ina vart èsi da lavurar cun la lingua rumantscha sin in stgalim in zichel frivol. Musica da rock ha elements frivol-infantils, da l'autra vart er elements erotics e revoluzers. Da metter tut quai en connex cun il rumantsch che viva adina cun il nimbus da quel stai-si-e-defendissem - quai gida ad ironisar in zichel l'atgna posiziun. Da l'autra vart datti anc in auter element subversiv: la musica da pop para da funcziunar be en englais. Quel dogma rumpain nus, quasi nun sapientivamain.

Tgenin è tenor tai il highlight u la surpraisa da l'entir program?
Quai è grev da dir. Jau crai dentant che surtut las chanzuns pli novas pudessan daventar ina tscherta surpraisa. L'entir program vesa ora questa giada tut auter. Nus avain divers/as novs/as chantadurs/as e da nov er anc Christian Rösli sco pianist. Mirveglias hai jau mez sin las intervenziuns da las Liricas analas.